Mga Petroglipo ng Angono

Ang mga Petroglipo ng Angono-Binangonan ay mga petroglipong inukit sa isang batong pader sa hangganan ng Angono at Binangonan, Rizal, Pilipinas. Binubuo ito ng 127 pigura ng tao at hayop na inukit sa batong pader, na malamang inukit noong Huling Neolitiko, o bago ang 2000 BK. Ang mga ito ang pinakamatandang kilalang likhang sining sa Pilipinas. Malinaw na ipinapakita ng mga ukit na ito ang mga estilisadong pigura ng tao, palaka, at butiki, kasama ang iba pang mga disenyo na maaaring kumakatawan sa iba pang mga pigura, ngunit maaaring hindi na makilala dahil sa erosyon. Ang mga ukit ay kadalasang simbolikong representasyon at iniuugnay sa mahikang pagpapagaling at simpatetiko. Idineklara ng Pambansang Museo ng Pilipinas ang lugar bilang isang Pambansang Kayamanang Pangkultura noong 1973. Kasama rin ito sa World Inventory of Rock Art noong 1985, gayundin sa mga makasaysayang lugar na kinikilala ng World Monuments Watch at World Monuments Fund. Bahagi rin ito ng pansamantalang talaan ng Pilipinas para sa mga Pandaigdigang Pamanang Pook ng UNESCO. Kasaysayan Ang pagkakatuklas ng isang kanlungang bato ay iniulat sa Pambansang Museo ng Pilipinas ni Carlos V. Francisco, isang yumaong Pambansang Alagad ng Sining ng Pilipinas, noong Marso 1965 sa isang paglalakbay kasama ang ilang boy scout sa hangganan ng Angono, Binangonan at Antipolo sa lalawigan ng Rizal. Mula noon, ilang mga ukit sa bato ang nasira dahil sa kapabayaan at paninira. Noong 1973, sa bisa ng Atas ng Pangulo Blg. 260, ito ay idineklara bilang isang pambansang kayamanang pangkultura ng pamahalaan ng Pilipinas. Sa panahong iyon, sinimulan ng isang pangkat na pinamumunuan ng Pambansang Museo ng Pilipinas ang konserbasyon ng pook arkeolohiko at pagpapaunlad ng pook ng mga petroglyph, kung saan itinayo ang isang munting museo, view deck, at daanang bato, bukod sa iba pa. Naitala rin ito bilang bahagi ng World Inventory of Rock Art noong 1985. Noong 1996, isinama ng World Monuments Fund ang mga Petroglipo ng Angono sa listahan ng mga proyektong pangpreserbasyon at tumulong sa paglalagay ng sistema ng paagusan, gayundin sa pagtatalaga ng isang tagapangalaga upang protektahan ang lugar. Kabilang din ang lugar sa pansamantalang talaan ng Pilipinas para sa mga Pandaigdigang Pamanang Pook ng UNESCO. Mga sanggunian